als_Latn dik_Latn sag_Latn
Maqedonia dhe Kosova me projekte të përbashkëta ekonomikePublikuar 4 months ago në Alsat-M
Maqedonia dhe Kosova do të shpalosin projekte të përbashkëta për të thithur fonde të huaja evropiane, gjatë konferencës për Ballkanin Perëndimor në Vjenë. Në qendër të projekteve, është infrastruktura rrugore si dhe energjia. Ministri i Ekonomisë Bekim Neziri si dhe homologu i tij nga Kosova Fadil Ismajli, u zotuan se do të angazhohen maksimalisht për të shitur idetë e projekteve të përbashkëta që përveçse për Maqedoninë dhe Kosovën, kanë rëndësi të veçantë për mbarë zhvillimin rajonal.“Projekti i parë për të cilin ramë dakord si dy ministra është projekti infrastrukturor, rrugor i cili do të lidhë pikën kufitare Bllacë dhe Shkup. Projekti i dytë që është me rëndësi për të dy vendet, por ka edhe efekt pozitiv me Republikën e Shqipërisë është rruga Tetovë-Kufi-Prizren dhe më tej përmes autostradës Prizren-Shqipëri me çka do të kemi dalje bregdetare. Projekti për përmirësimin e infrastrukturës hekurudhore, si dhe projekti i fundit, projekti për ndërtimin e një linje të dytë 400 KW e cila do të ketë efekt pozitiv në energjetikë dhe do të përmirëson transferimin e rrymës elektrike”, deklaroi Bekim Neziri, Ministër i Ekonomisë.Ministri kosovar Ismajli i cilësoi projektet e përbashkëta si shanse të mira për zhvillimin e dy vendeve, përmes turizmit dhe shkëmbimit tregtar.“Janë projekte që do të përshpejtojë veprimtaritë sekondare. Nëse ndërtohet rruga Tetovë-Prizren, turistët që vijnë në Kodrën e Diellit në Kodrën e Diellit, në qendrën e skijimit ose ata që shkojnë në Mavrovë do ta kenë më afër për të shkuar edhe në Brezovicë, edhe në qendrat e Malit të Zi. Produktet bujqësore, shërbimet hoteliere, të cilat prodhohen në Maqedoni do të plasohen edhe në tregun e Kosovës, edhe të Malit të Zi, Serbisë dhe Shqipërisë”, u shpreh Fadil Ismajli, Ministër i Zhvillimit Ekonomik të Kosovës. Ministrat e Ekonomisë do të prezantojnë projektet para organeve të BE-së në janar të vitit të ardhshëm në konferencën dedikuar zhvillimit e Ballkanit Perëndimor, që do të mbahet në Vjenë. Në konferencë do të jenë të pranishëm kryeministrat, ministrat e jashtëm si dhe ata të ekonomisë nga Maqedonia, Kosova, Shqipëria, Kroacia, Sllovenia, Bosnja dhe Hercegovina, Serbia e Mali i Zi. Kësaj konference i parapriu ajo në Berlin që u mbajt më 28 gusht. Ferikan Iljazi
als_Latn als_Latn